**BORBA PROTIV KORUPCIJE U SRBIJI – ULOGA POLITIČKIH INSTITUCIJA**

*Plan integriteta političkih partija – mehanizam za unapređivanje*

*borbe protiv korupcije*

Biro za društvena istraživanja je u saradnji sa Fondacijom Konrad Adenauer sproveo istraživanje integriteta političkih partija u Srbiji u okviru projekta “Borba protiv korupcije u Srbiji – uloga političkih institucija”, kojim je želeo da podstakne **debatu o unapređivanju integriteta jednog od najznačajnijih političkih subjekata**. Namera je bila formulisati normativna i institucionalna rešenja koja će smanjiti prostor za korupciju, odnosno povećati transparetnost, odgovornost, kažnjivost i integritet na nivou političkih partija i članova iz čijih redova se biraju javni funkcioneri.

Istraživanje integriteta političkih partija oslonjeno je na mini analizu sadržaja programa i statuta političkih partija iz 2013. godine, 5 u tom trenutku vodećih stranaka - SNS, DS, DSS, SPS, LDP, sprovedene u okviru BIRODI-jevog Alternativnog izveštavanja o stanju borbe protiv korupcije u Srbiji. Ovogodišnje istraživanje, iako znatno obuhvatnije, potvrdilo je tadašnje nalaze.

Naše osnovno polazište pri pristupu ovom poduhvatu bilo je da politički akteri koji se bore za uspostavljanje i konsolidaciju demokratije moraju zadovoljiti osnovne standarde interne demokratičnosti.

Takođe, sva relevantna istraživanja i izveštaji govore da su **političke stranke jedan od glavnih kamena temeljaca korupcije u Srbiji**. Dosadašnje zaobilaženje ove teme/problema može da osujeti napore ka smanjenju korupcije u Srbiji, jer bez unapređivanja integriteta političkih stranka, nosilaca najvećeg dela (političke) moći, teško je zamisliva uspešna borba protiv korupcije u Srbiji.

Istraživanje je sprovedeno **u drugoj polovini 2014. godine** sa visoko pozicioniranim predstavnicima **15 političkih stranka** u Srbiji (članovi glavnog odbora stranke, predsednici, zamenici predsednika stranke) - **SVM, DHSS, SPO, LDP, DS, SPS, DSS, PDD, SNS, Nova stranka, Socijaldemokratska stranka, Komunisti Srbije, Demokratska levica Roma, Ruska stranka i Dveri (udruženje građana),** kao i **6 stručnjaka** za oblast političkih partija i borbe protiv korupcije, ukupno **21 dubinskih intervjua.** Navedenih 21 ispitanika odazvalo se našem pozivu za učestvovanje u ovom istraživanju, a koji je prosleđen na dostupne adrese svih relevantnih političkih aktera u ovim kategorijama.

Dubinski intervjui bili su koncipirani u dva dela. Prvi deo prezentuje kako intervjuisani vide političke partije u Srbiji, a drugi - kako vide stanje integriteta političkih partija i mogućnosti za njegovo unapređivanje.

Ključni nalazi istraživanja su da, u pogledu postojanja mehanizama i praksi koje doprinose smanjenju korupcije ili/i borbi protiv korupcije, političke stranke predstavljaju **institicionalno-normativnu poljanu**, odnosno sumarni je zaključak da partije, ili **nemaju mehanizme i procedure, ili su neefektivnog karaktera, odnosno njihovo postojanje i primena je stvar diskrecionog postupanja**. Ovo za posledicu ima to da za najveći broj stranaka u Srbiji važi teza o visokoj izloženosti korupciji.

Istraživanjem smo skicirali model stranke koja je u koruptivnom riziku, a koju karateriše:

* **Dominantan lider** – čuvar partije i ideje;
* **Lojalna oligarhija** koju je (ne)formalno izabrao lider;
* Princip **„vlast odozgo, potčinjenost odozdo“**;
* Plitka normirana institucionalna organizacija koja je pod kontrolom neformalne strukture stranke i koja počiva na **diskrecionom** postupanju lidera ili od njega poverenih kadrova;
* Javni funkcioneri i službenici su **partijski vojnici/lovci** koji obezbeđuju sredstva/plen za svoju političku stranku;
* Niska transparetnost ka untrašnjosti stranke i javnosti;
* Odustvo efektivnih i nearbitrarnih mehanizama polaganja računa i sankcionisanja onih koji krše partijske akte ili/i državne zakone;
* **(Polu)dezideologizovano članstvo** koje je instrumentalno i reaktivno orijentisano.

Na osnovu rezultata istraživanja formulisali smo predloge koji treba da dovedu do unapređivanja integriteta političkih stranaka u Srbiji:

* Formiranje **etičkog tela** na nivou stranke;
* **Komisija za integritet** u politici kao samoregulatorni mehanizam u čijem radu bi, uz predstavnike akademske i stručne zajednice, medija i civilnog društva, bili prisutni i predstavnici stranaka;
* Izmene antikorupcijskih zakona:
	+ Zakona o Agenciji za borbu protiv korupcije kako bi političke stranke postale obveznice izrade **Planova integriteta**;
	+ **Zakona o slobodnom pristupu informacijama** u delu za aktivnosti politčke stranke i udruženja koja su finansirana iz javnih izvora;
	+ **Zakona o javnim nabavkama** za sredstva iz javnih izvora kojima se finansira nabavka roba i usluga za političke stranke i udruženja;
	+ **Zakona o političkim partijama (član 14.):** uvesti, pored odgovornog lica za finansije, i odgovorno lice za integritet političke stranke, kao i dopuniti tačke unutrašnjeg organizovanja političkih partija koje se uređuju stranačkim Statutom;
* Pravilnik o izboru na partijske i javne funkcije, polaganju računa i opozivu;
* Obaveza donatorskih ugovora u kojima bi se nalazile informacije o visini donacije, njenoj nameni i očekivanjima donatora od donacije;
* Politički etički kodeks.

Na kraju, želimo da istaknemo da se nijedna politička stranka, koja je bila deo ovog poduhvata, nije usprotivila potrebi unapređivanja integriteta političkih stranaka, većina je pokazala jasnu spremnost da podrži ovu inicijativu. BIRODI će nastaviti da radi na unapredjenju integriteta stranaka i u taj proces uključiti zainteresovane stranke.

Biro za društvena istraživanja

Palmotićeva 17

11000 Beograd

Kontakt osobe:

Zoran Gavrilović

Programski direktor

zoran.gavrilovic@birodi.rs

Jelena Milunović

Projektna menadžerka

jelena.milunovic@birodi.rs